Abbos Kiarostami. Abbos Kiarostami (); 22-iyun 1940-yil, Tehron – 4-iyul 2016-yil, Parij) – eronlik kinorejissyor, ssenariynavis va prodyuser. Eron yangi toʻlqini kinematografiyasining yetakchilaridan biri. Koʻplab kinomukofotlarga sazovor boʻlgan, jumladan 50-Kann kinofestivalining „Oltin palma novdasi“ sovrindori (1997-yilda Taste of Cherry filmi uchun), bu film „Oltin palma novdasi“ mukofotini olgan birinchi fors filmidir. Bundan tashqari, Kiarostami dizayner, fotograf va shoir sifatida ham tanilgan. Biografiyasi. Abbos Kiarostami Tehron universitetining nafis sanʼati maktabida taʼlim olgan. Maktabni tugatgach, dizayner sifatida ishlagan, soʻngra bolalar va yoshlarning intellektual rivojlanish markaziga qoʻshilib, u yerda kinematografiya boʻlimiga rahbarlik qilgan. Oʻttiz yoshidan boshlab kino sohasida faoliyat yuritmoqda. 1977-yilda „Musofir“ filmi bilan katta kinodagi debyutini amalga oshirgan va shu yildan boshlab yangi tashkil etilgan Eron milliy kinematografiya markazida ishlashni boshlagan. 2008-yil sentyabr oyiga qadar 37 ta film suratga olgan. Kiarostami koʻplab xalqaro mukofotlar va festivallar, jumladan Kann („Oltin palma novdasi“, 1997), Venetsiya (4 ta mukofot, 1999), Lokarno kinofestivali (3 ta mukofot, 1987) va boshqalarning gʻolibi hisoblanadi. Kiarostamining ikki farzandi bor. Ulardan biri rejissyor Bahman Kiarostami.